Pernille Skipper (EL), 2012-04-18:
Vi har den her diskussion, fordi der er blevet slettet materiale i 1990'erne, og der er blevet slettet noget mere, end man måske hidtil har antaget.
Det er både sandt og forkert, at det her ikke er nyt.
Noget af det er nyt, noget af det er ikke.
Men det, som er essensen af det, er, at der er registreringer hos vores efterretningstjeneste, henvisninger til personmapper, som ikke længere eksisterer.
Lad mig starte med at slå fast, at vores efterretningstjeneste selvfølgelig skal slette personfølsomme oplysninger, som ikke længere er relevante.
Hvis en efterforskning ikke resulterer i en sigtelse eller en tiltale, skal man slette materialet, men man skal slette det hele.
Det, der er sket i det her tilfælde, er, at man har ladet henvisninger til bl.a. erhvervs- og vækstministeren stå tilbage i arkiverne.
Man har i f.eks. hr. Søren Søndergaards tilfælde, som det er blevet nævnt tidligere her fra talerstolen, ladet stå en anklage tilbage om, at han skulle have udviklet en særlig metode til at lave molotovcocktails til at angribe den amerikanske ambassade med.
Man har ladet resumeer om Socialistisk Arbejderparti stå, og partiet skulle angiveligt have været i gang med at indsmugle illegale flygtninge, lave terrorceller og lave planer om at befri Blekingegadebanden.
Alle de her ting har man ladet stå, og så har man ladet de såkaldte beviser på det slette.
Alle muligheder for at få sig selv renset er væk, men alle påstandene er tilbage.
Det synes jeg ikke at der er særlig meget retssikkerhed over.
Derudover er det temmelig belejligt, at den her såkaldte generelle revision, som man foretog fra PET's side i 1990'erne, tidsmæssigt faldt sammen med, at man i Norge nedsatte en kommission, som lige som vores egen PET-kommission, der senere kom til, skulle se på, om efterretningstjenesten begik ulovligheder.
Det er også kommet frem, at de her sletninger af det her materiale formentlig også er i strid med arkivlovgivningen, og den tidligere justitsminister, Bjørn Westh, har så udtalt, at man slettede materialet, fordi det var ulovligt at have stående.
Altså, man slettede ulovligt materiale, men man lavede ikke nogen rapport eller dokumentation for eller indberetning om, at nu havde vores efterretningstjeneste lavet de og de fejl, og derfor var de nu blevet rettet.
Alt i alt tyder rigtig meget på, at vores efterretningstjeneste har siddet med oplysninger i 1990'erne, som ikke var lovlige at have indsamlet og ikke var lovlige at have stående, og så har man valgt at slette dem.
Jeg vil ikke indgå i nogen konspirationsteorier om socialdemokratiske regeringer eller ministre.
Som det allerede er blevet sagt, drejer det her sig også om Schlüterregeringen, der formentlig og måske kunne have slettet materiale, og som de fleste nok ved, var der bestemt et andet forhold mellem de personer, hvis materiale er blevet slettet, og den socialdemokratiske ledelse dengang, end der er i dag.
De konspirationsteorier ser jeg ikke nogen grund til at indlade mig på, men det er da klart, at hvis det har været tilfældet, er det magtmisbrug, og så skal det jo også frem i lyset.
Vi starter med at få en, der temmelig hurtigt kan afklare, om vi kan få nogle svar, og hvis ikke, hvor de store spørgsmål så er henne.
Tak for det.
Den her forespørgselsdebat er indkaldt, fordi vi har hørt en masse om slettet materiale.
Jeg kan høre, at hr. Simon Emil Ammitzbøll sidder og skammer sig nede i salen.